## Mazón: “La Comunitat Valenciana ha tancat 2024 amb la xifra de desocupació femenina més baixa dels últims setze anys”

*** Remarca que “les polítiques actives d’ocupació posades en marxa pel Consell estan sent eficaces per a la incorporació de les dones al mercat laboral”
* Destaca que l’any ha acabat amb “9.018 persones desocupades menys, 5.388 d’elles dones”, i la xifra rècord de 2.184.672 afiliacions
* Assenyala que, per primera vegada, tots els tallers d’ocupació posats en marxa per Labora comptaran amb un 50 % de participació femenina
* Afirma que el Consell continuarà “generant confiança i impulsant inversions que afavorisquen el desenrotllament econòmic i social, així com la creació d’ocupació a la Comunitat”**

**València.**

El president de la Generalitat, Carlos Mazón, ha destacat que “la Comunitat Valenciana ha tancat 2024 amb la xifra d’atur femení més baixa dels últims setze anys”, segons es desprén de les dades d’atur publicades pel Ministeri de Treball i Economia Social.

Mazón ha detallat que la Comunitat Valenciana ha tancat el mes de desembre de 2024 amb 190.651 dones registrades en Labora, el Servici Valencià d’Ocupació i Formació, la xifra més baixa de dones desocupades des de 2008. No obstant això, el cap del Consell ha assenyalat que “es tracta d’una xifra encara important que ens obliga a continuar treballant en polítiques actives d’ocupació i conciliació amb l’objectiu que cada dia més dones s’incorporen al mercat laboral valencià”.

De fet, el president ha valorat que l’últim any ha finalitzat amb 5.388 dones desocupades menys que l’any precedent, la qual cosa demostra “una evolució positiva” i reforça el compromís de la Generalitat per a aplicar “mecanismes eficaços d’ocupació que tinguen una incidència real en la incorporació de les dones al món laboral en plena igualtat que els hòmens”.

D’esta manera, Mazón ha recordat que enguany, per primera vegada, tots els tallers d’ocupació posats en marxa per Labora hauran de comptar amb un 50 % de participació femenina, “una cosa que redundarà en el fet que moltes dones valencianes puguen formar-se en un ofici durant un any mentres cobren un salari”.

**Balanç 2024**

El president ha remarcat que “la generació d’ocupació i el desenrotllament economicosocial són una de les principals prioritats d’este Consell”. En este sentit, ha afirmat que la Generalitat continuarà “impulsant iniciatives industrials, afavorint una política fiscal atractiva per a empreses i autònoms, promovent incentius i confiança en la inversió i reforçant la Formació Professional per a generar un clima propici a l’ocupació estable i de qualitat en la nostra Comunitat”.

Així, ha recordat que l’any 2024 es va tancar “amb rècord d’afiliacions i 9.000 persones desocupades menys”. Mazón ha detallat que les afiliacions a la Comunitat Valenciana han ascendit un 0,19 % (4.229 més que el desembre de 2023) i s’ha registrat la xifra rècord de 2.184.672 afiliacions “la xifra més alta des que se’n tenen dades”.

Respecte a l’atur registrat, ha destacat que el comportament és “molt positiu”, amb un descens en el nombre de persones parades de 9.018 (-2,8 %). Així, ha recalcat que ha baixat en tots els sectors; en l’agricultura (-10,05 %), en la construcció (-5,43 %), en la indústria (-5,39 %) i en els servicis (-2,37 %).  
   
Les activitats amb un descens més notable de l’atur registrat en 2024 han sigut la indústria manufacturera (-5,5 %), la construcció (-5,4 %), l’hostaleria (-4,3 %), el comerç (-3 %), les activitats administratives i els servicis auxiliars (-3,1 %) i l’agricultura (-10,1 %).

Fecha: 12/01/2025